<classify> CHARLES Mkonjela 34, mkazi wa Mtumba Jijini hapa amehukumiwa kifungo cha miaka 30 gerezani kwa kosa la kumuoa mwanafunzi.wa shule ya msingi. Aidha wapokea mahari na watu wengine wawili wametupwa jela miaka.mitano baada ya kushindwa kulipa faini ya Sh milioni tano kila moja kwa kuhusika na kosa hilo. Hukumu hiyo ilitolewa mwishoni mwa wiki na Hakimu Godfrey Pius wa Mahakama ya Wilaya ya Dodoma mjini, Katika kesi hiyo ya jinai namba 822018, Mkonjela alishtakiwa pamoja na watu wengine sita wakiwemo baba na mama wa binti mwanafunzi. Hata hivyo, katika hukumu hiyo, wazazi wa binti huyo, Daniel Petro 62 baba mzazi na Site Tema 58 mama mzazi waliachiwa huru na mahakama. Washtakiwa waliopewa adhabu ya kifungo cha miaka mitano gerezani au kulipa faini ya Sh milioni tano kila moja ni Chimanga Petro 44 mkazi wa Zepisa, jirani aliyeshiriki kupokea mahari, George Petro 44, mkazi wa Zepisa ambaye alishiriki kuangalia mwanafunzi alipo na Janeth Chiwelei 65 aliyempeleka mwanafunzi kwa mume Charles Mkonjela baada ya kufungishwa ndoa. Kulingana na hati ya mashtaka Mkonjela alishtakiwa kwa makosa manne, katika shtaka la kwanza ilidaiwa kuwa tarehe isiyofahamika mwaka 2016 katika Kijiji cha Zepisa, alimuoa mwanafunzi wa darasa la saba katika shule ya msingi Zepisa. Katika shtaka la pili ilidaiwa kuwa, Charles alimbaka binti huyo ambaye wakati huo alikuwa na miaka 15. Shtaka la tatu ni kumpa mimba mwanafunzi wa shule ya msingi ambapo tarehe isiyofahamika mwaka 2017 alimpa mimba mwanafunzi. Katika shtaka la nne, mshtakiwa wa pili, Daniel mshtakiwa wa tatu Siye Tema, mshtakiwa wa nne Chimanga Petro mshtakiwa wa tano George Petro na mshtakiwa wa sita Janeth Chiwelei walikuwa wakikabiliwa na shtaka la kuozesha mwanafunzi wa shule ya msingi. Ilidaiwa mwaka 2017 katika Kijiji cha Mtamba walisaidia kuolewa kwa mwanafunzi. Upande wa mashtaka uliita mashahidi watano na vielezo vilivyotolewa ni fomu ya matibabu PF 3 na maelezo ya onyo ya mshtakiwa wa Kwanza Washtakiwa wote hawakuita mashahidi walijitetea wenyewe. Katika utetezi wake, Mkonjela aliiambia mahakama kuwa anaishi Mtumba na anamfahamu binti aliyeozwa kuwa ni mke wake aliyemuoa kwa ndoa ya kimila mwaka 2016. Aliambia mahakama kuwa alitoa mahari ya Sh 450,000 ambapo alimpa mshtakiwa wa tatu ambaye ni baba wa binti. Aidha, wakati anamuoa binti huyo alikuwa na miaka 14 na sasa ana miaka 16 na ana mtoto moja wa kiume mwenye mwaka moja na nusu. Alidai alimkuta binti huyo hasomi na hakujua kama ni mwanafunzi. Nilikabidhiwa binti na wazazi wake. Mimi sikubaka na mahari nilitoa kwa awamu mbili. Mara ya kwanza nilitoa Sh 250,000 na mara ya pili Sh.200,000 alisema.Katika utetezi wake, mshtakiwa wa pili, Daniel Petro alidai kuwa binti ni mtoto wake alikuwa ni mwanafunzi lakini akaacha shule. Charles alikuja mwaka juzi anataka mwanamke nikamwambia uongee nae wakakubaliana ndoa ilikuwa ya kimila alitoa mahari Sh. 450,000 japo makubaliano mahari ni Sh 900,000. Katika utetezi wake, mama wa Binti, Siye Tema alidai kuwa wakati mshtakiwa wa kwanza Charles akifika kumuoa mtoto wake alikataa. Nilikataa lakini mtoto alilazimishwa kuolewa niliona alikuwa bado mtoto mdogo na anaumwa, baba yake alipokea mahari na mimi nilikula mahari hiyo. Mshtakiwa wa nne, Chimanga Petro aliiambia mahakama kuwa anaishi Zepisa, na binti aliyeozwa ni jirani yao na alishiriki kupokea mahari. Sikujua kama ni mtoto kwani mwili wake ni mkubwa , sikujua ni mwanafunzi. Mshtakiwa wa tano, George Petro alidai kuwa alishirikishwa kwenda kuangalia mtoto alipo, ilikuwa Januari 2018, baba yake alisema mtoto wake amechukuliwa na familia ya Mkonjela.Sikuweza kumzuia Daniel Petro asichukue mahari kwani ndiye mwenye mtoto, nilienda kama shahidi kushuhudia mtoto alipo. Mshtakiwa wa sita, Janeth Chiwelei aliiambia mahakama kuwa Daniel Petro mshtakiwa wa tatu alimuomba ampeleke binti kwa Mkonjela. Sikujua kama kitendo cha kuozesha yule mtoto ni.kosa kisheria, alisema. Katika kesi iyo, upande wa mashtaka ulikuwa ukiongozwa na mawakili wa serikali, Judith Mwakyusa na Rachel Tulii.Hata hivyo, Mkuu wa Mashtaka Mkoa wa Dodoma, Pius Hilla alisema watakata rufaa kupinga kuachiwa kwa wazazi wa binti. Upande wa mashtaka utakata rufaa kupinga kuachiwa kwa wazazi wa binti, upo ushahidi wa kutosha kuwa walimuozesha mtoto mwenye umri chini ya miaka 18 na alikuwa ni mwanafunzi, alisema Hilla.  <topic>: KITAIFA 